C: บริษัทที่ออกหลักทรัพย์

“ไม่มี”

ส่วนที่ 1

บทสรุป

กลุ่มบริษัท ไทยรับประกันภัยต่อ จำกัด (มหาชน)
ประกอบธุรกิจการประกันภัยต่อและธุรกิจที่เกี่ยวเนื่องกับการประกันภัย โดยมีบริษัท
ไทยรับประกันภัยต่อ จำกัด (มหาชน) ( “ไทยรี” หรือ “บริษัทฯ” )
ประกอบธุรกิจประกันภัยต่อด้านประกันวินาศภัย และมีบริษัทย่อยคือบริษัท ไทยรีประกันชีวิต จำกัด
ประกอบธุรกิจประกันภัยต่อด้านประกันชีวิต โดยมีกลุ่มลูกค้าทั้งหมดเป็นบริษัทประกันวินาศภัย
บริษัทประกันชีวิตและบริษัทประกันภัยต่อทั่วไปทั้งในและต่างประเทศ
ซึ่งหลังจากรับประกันภัยต่อมาแล้ว บริษัทฯ และบริษัทย่อยจะเก็บความเสี่ยงภัยไว้เองเป็นส่วนใหญ่
ส่วนที่เหลือจะเอาประกันภัยต่อช่วงออกไปอีกทอดหนึ่ง ในปี 2549
ทางกลุ่มเก็บภาระความเสี่ยงภัยไว้เองประมาณร้อยละ 65 ของเบี้ยประกันภัยต่อรับรวม
ส่วนที่เหลือได้เอาประกันภัยต่อช่วงกลับไปยังบริษัทประกันภัยในประเทศไทยตามสัญญาข้อตกลงของตลาดประมาณร้อยละ
26 และอีกร้อยละ 9 ได้เอาประกันภัยต่อช่วงไปต่างประเทศ
การดำเนินธุรกิจประกันภัยต่อของกลุ่มนั้นจะเป็นงานรับประกันวินาศภัยจากในประเทศเป็นหลักโดยมีสัดส่วนร้อยละ
88 ของเบี้ยประกันภัยต่อรับสุทธิรวม ร้อยละ 11
เป็นงานด้านประกันชีวิตในประเทศและที่เหลืออีกร้อยละ 1
เป็นงานประกันวินาศภัยต่อจากต่างประเทศ

นอกจากนี้ บริษัทฯ
ยังมีบริษัทย่อยและบริษัทร่วมอีกรวมห้าแห่งที่ประกอบธุรกิจที่เกี่ยวเนื่องและสนับสนุนธุรกิจหลักด้านประกันภัย
(รายละเอียดแต่ละบริษัทปรากฏตามข้อ 2.2 “ภาพรวมการประกอบธุรกิจของกลุ่มบริษัท” หน้า 11)
รายได้จากบริษัทย่อยและบริษัทร่วมดังกล่าวในปัจจุบันยังมีไม่มากนัก
เนื่องจากส่วนใหญ่เพิ่งเริ่มประกอบธุรกิจ แต่คาดว่ารายได้ส่วนนี้จะทวีความสำคัญต่อกลุ่มบริษัทฯ
ยิ่งขึ้นในอนาคต

ผลการดำเนินงานของบริษัทฯ ในปี 2549 ที่ผ่านมา นับได้ว่าเป็นที่น่าพอใจ บริษัทฯ
มีกำไรสุทธิจากการดำเนินงานจำนวน 462 ล้านบาท ลดลงร้อยละ 4
แต่ยังสามารถรักษาอัตราผลตอบแทนต่อส่วนของผู้ถือหุ้นให้เป็นไปตามเป้าหมายที่กำหนดไว้ที่อัตราร้อยละ
20 ได้อย่างต่อเนื่องอีกปีหนึ่ง บริษัทฯ มีเบี้ยประกันภัยต่อรับรวมทั้งสิ้น 4,024 ล้านบาท
เพิ่มขึ้นร้อยละ 7 เบี้ยประกันภัยต่อรับสุทธิจำนวน 2,613 ล้านบาท เพิ่มขึ้นร้อยละ 3
มีกำไรสุทธิจากการรับประกันภัยหลังหักค่าใช้จ่ายดำเนินงานจำนวน 318 ล้านบาท เพิ่มขึ้นร้อยละ
23 แต่จากสภาวะตลาดหลักทรัพย์ที่ซบเซาทำให้รายได้สุทธิจากการลงทุนลดลงร้อยละ 17 เหลือ
294 ล้านบาท

จากการที่ ในปี 2549 สถาบันจัดอันดับเครดิต S&P’s
ได้ปรับอันดับเครดิตความมั่นคงทางการเงินและความสามารถในการจ่ายค่าสินไหมทดแทนของบริษัทฯ
จากเดิมที่ระดับ BBB+ แนวโน้มมีเสถียรภาพเพิ่มเป็นระดับ BBB+ แนวโน้มเป็นบวก
และได้รับประกาศเกียรติคุณจากตลาดหลักทรัพย์ในงาน SET Awards 2006 จำนวน 2
ฉบับในฐานะที่เป็น 1 ใน 4 ของบริษัทจดทะเบียนที่เข้ารอบสุดท้ายเข้ารับรางวัล Best
Performance Awards ในกลุ่มสถาบันการเงิน และเป็นบริษัทฯ
ที่สามารถรักษามาตรฐานในการรายงานการปฏิบัติตามหลักการกำกับกิจการที่ดี
นอกจากนี้ยังได้รับการการประเมินการกำกับดูแลกิจการของบริษัทจดทะเบียนไทยโดยสมาคมส่งเสริมสถาบันกรรมการบริษัทจดทะเบียนไทย
(IOD) ในระดับ “ดีมาก”
ได้สะท้อนให้เห็นถึงการยอมรับของทุกฝ่ายต่อฐานะทางการเงินที่มั่นคงและการดำเนินงานอย่างมีธรรมาภิบาลของบริษัทฯ
และจากนโยบายที่จะช่วยพัฒนาธุรกิจประกันภัยในประเทศให้ขยายตัวมากยิ่งขึ้น
โดยการตอบรับนโยบายของกรมการประกันภัย ที่ให้มีการเก็บเบี้ยประกันภัยไว้ในประเทศให้สูงที่สุด
ซึ่งเป็นความภูมิใจว่าธุรกิจของบริษัทฯ เป็นกลไกส่วนหนึ่งที่สามารถช่วยพัฒนาประเทศได้
ช่วยลดการรั่วไหลของเงินตราออกสู่ต่างประเทศและนำเบี้ยประกันภัยที่เก็บไว้มาลงทุนให้เกิดประโยชน์ในการสร้างงาน
และพัฒนาระบบเศรษฐกิจของประเทศต่อไป

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)